钦定古今图书集成/明伦汇编/官常典/第739卷 > 霍恩 梁逵
## 钦定古今图书集成/明伦汇编/官常典/第739卷 > 霍恩 梁逵

按《明外史忠义传》：“恩字天锡，易州人。弘治十五年进
士，历知山阳、安邑两县。正德时，改上蔡。流贼初起，即
为捍御计。六年十一月，贼果至，恩拒甚力。贼据故垒，
凭高下射，众不能支。城陷，恩被执，贼胁之跪，骂曰：‘反贼！吾此膝肯为汝屈乎’？贼日杀人于前以恐之，恩骂
益厉，贼以刀抉其口，支解之。妻刘氏，副使俊女也。贼”
至时，恩语妻曰：“脱有急，汝将若何？”妻曰：“愿同死。”乃筑
台廨后，约曰：“见我下城，即贼入矣，可自为计。”恩提刀
下城，刘氏台上见之，即自缢，未绝，复以簪刺心而死。
事闻，赠光禄少卿，赐祭予荫，立祠上蔡。刘宜人易州
建忠节坊旌之。与恩同死难者，有典史梁逵，城破自
经死。诏录其子指挥佥事。